[{"text_idx": "#000000", "text": "Rhyddhau albyms Datblygu yn Yr Eidal"}, {"text_idx": "#000001", "text": "Wrth i ni weld adfywiad mewn recordiau feinyl dros y blynyddoedd diwethaf, mae wedi bod yn gyffredin gweld ail-gyhoeddi clasuron o\u2019r gorffennol gan fandiau mawr."}, {"text_idx": "#000002", "text": "Am ryw reswm, mae labeli Cymraeg wedi bod yn gyndyn i ryddhau ambell glasur prin o\u2019r 1970au neu 1980au fel reissues, er gwaethaf ambell awgrym cryf gan Y Selar ac eraill y dylen nhw ystyried gwneud hynny!"}, {"text_idx": "#000003", "text": "Wedi dweud hynny, mae rhai labeli o wledydd tramor wedi bod yn fwy mentrus ac rydym wedi gweld label o Loegr yn ail-ryddhau record Bra\u0302n a label o\u2019r Almaen yn rhyddhau casgliad Malcolm Neon dros y blynyddoedd diwethaf."}, {"text_idx": "#000004", "text": "Yr esiampl diweddaraf o hyn ydy hwnnw o label annibynnol o\u2019r Eidal yn ail-ryddhau dau o albyms y grw\u0302p Cymraeg eiconig, Datblygu."}, {"text_idx": "#000005", "text": "Hate Records ydy enw\u2019r label, ac maen nhw wedi rhyddhau nifer cyfyngedig 350 o gopi\u0308au o albyms \u2018Wyau\u2019 (HATE 48) a \u2018Pyst\u2019 (HATE 49)."}, {"text_idx": "#000006", "text": "Er i Datblygu ryddhau albyms ar ffurf case\u0301t gyda label Casetiau Neon cyn hynny, \u2018Wyau\u2019 a \u2018Pyst\u2019 oedd y ddwy record hir gyntaf iddynt ryddhau ar feinyl, ac maen nhw\u2019n cael eu gweld fel recordiau hynod arwyddocaol, a gafodd ddylanwad mawr ar nifer o\u2019r bandiau Cymraeg a ddaeth wedi hynny."}, {"text_idx": "#000007", "text": "Mae\u2019n briodol felly bod y recordiau\u2019n cael eu hail-ryddau ar ffurf feinyl nifer cyfyngedig yn Yr Eidal."}, {"text_idx": "#000008", "text": "Rhyddhawyd \u2018Wyau\u2019 ar label Recordiau Anhrefn ym 1988, cyn i \u2018Pyst\u2019 ddilyn ym 1990 ar label OFN, sef label y cynhyrchydd gwych Gorwel Owen."}, {"text_idx": "#000009", "text": "Dyma fydd yr ail waith i\u2019r recordiau gael ei hail-gyhoeddi mewn gwirionedd gan bod label Ankstmusik wedi cyhoeddi casgliad o\u2019r pa\u0302r o albyms ar CD a chase\u0301t ym 1995."}, {"text_idx": "#000010", "text": "Mae label Hate Records yn cael ei redeg gan Pierluigi Bella yn Rhufain, ac maent wedi ail-ryddhau recordiau gan grwpiau new wave a pync o ddiwedd y 1970au a dechrau\u2019r 1980au o bob rhan o\u2019r byd yn y gorffennol."}, {"text_idx": "#000011", "text": "Mae\u2019n debyg bod Pierluigi wedi datblygu diddordeb yn Datblygu ers y 1990au pan gafodd ei gyflwyno i\u2019r grw\u0302p fan ffrind, ac mae wedi bod yn awchu i ail-ryddhau recordiau\u2019r grw\u0302p yn Yr Eidal."}, {"text_idx": "#000012", "text": "Dywed bod recordiau\u2019r grw\u0302p yn amosib cael gafael arnynt, a\u2019i fod yn adnabod sawl person oedd yn awyddus i wneud hynny."}, {"text_idx": "#000013", "text": "\u201cMae\u2019r labwl wedi bod yn rhyddhau recordiau gan fandiau new wave a pync o ddiwedd y 70au a dechrau\u2019r 80au ers amser\u201d meddwi Pierluigi wrth sgwrsio a\u0302\u2019r Selar."}, {"text_idx": "#000014", "text": "\u201cRydym hefyd wedi bod yn ffans mawr o Datblygu ers i ni ddod ar eu traws eu recordiau mewn cartref ffrind i ni ar ddechrau\u2019r 90au, ac wedi bod eisiau ail-ryddhau eu recordiau gan ein bod yn caru eu cerddoriaeth.\u201d"}, {"text_idx": "#000015", "text": "Ffilm ddogfen yn agor y drws"}, {"text_idx": "#000017", "text": "\u201cYng nghanol y 90au, ro\u2019n i\u2019n siarad gyda Ben Waller o\u2019r band Country Teasers [grw\u0302p a ffurfiodd yng Nghaeredin ar ddechrau\u2019r 1990au] ac fe soniodd am fand Cymraeg oedd yn un o\u2019i hoff fandiau erioed\u201d meddai Gisella wrth Y Selar wrth egluro o ble ddatblygodd y diddordeb yn y grw\u0302p."}, {"text_idx": "#000018", "text": "\u201cNes i ddim dal yr enw, ond ychydig flynyddoedd wedyn nes i ddigwydd dod ar draws y casgliad \u20181985-1995\u2019 [y casgliad a ryddhawyd gan label Ankstmusik ym 1999] rhywle ar y we a sylweddoli mai nhw oedden nhw."}, {"text_idx": "#000019", "text": "\u201cRo\u2019n i wir yn hoffi\u2019r record, yn syml gan mai dyna\u2019r math o gerddoriaeth dwi\u2019n mwynhau. Ond hefyd, cefais fy synnu bod yr iaith jyst yn swnio\u2019n awsome!\u201d"}, {"text_idx": "#000020", "text": "Yn 2018 roedd Gisella\u2019n gweithio ar y ffilm am Ben Wallers a\u2019r Country Teasers, ac roedd yn awyddus i Datblygu fod yn y ffilm mewn rhyw ffurf, a dyna ddechrau ar ddiddordeb o\u2019r newydd yn y grw\u0302p. Bu iddi gyfweld Pat Morgan a David R. Edwards o\u2019r band wrth greu\u2019r ffilm."}, {"text_idx": "#000021", "text": "\u201cNes i ddechrau chwilio am fwy o wybodaeth am y band, i weld beth oedden nhwn canu amdano."}, {"text_idx": "#000022", "text": "\u201cOnd roedd popeth wedi\u2019i ysgrifennu yn y Gymraeg ac, wel...mae Google translate mor wael gyda\u2019r Gymraeg yn gyffredinol, ac yn warthus gyda geiriau caneuon."}, {"text_idx": "#000023", "text": "\u201cNes i ddarganfod cyfieithiad o [eiriau] \u2018Hwgr-Grawth-Og\u2019 ar Discogs, ac ro\u2019n i\u2019n caru\u2019r hiwmor a steil.\u201d"}, {"text_idx": "#000024", "text": "Ar o\u0302l gweld y ffilm, roedd Pierluigi yn awyddus i ail-ryddhau recordiau Datblygu, felly gofynodd i Gisella holi David ac Emyr yn Anksmusik a fydden nhw\u2019n fodlon i Hate Records wneud hynny."}, {"text_idx": "#000025", "text": "Daeth cytundeb yn sgil hynny i\u2019r label ryddau\u2019r ddau albwm, a dyna ni, 350 o gopi\u0308au o\u2019r recordiau ar label Eidalaidd!"}, {"text_idx": "#000026", "text": "Mae\u2019n werth nodi bod ffilm Gisella wedi bod yn dipyn o lwyddiant mewn gwyliau ffilm ac ati \u2013 dyma ragflas i\u2019r ffilm sy\u2019n cynnwys pytiau gan Dave a Pat:"}]